འགྲུལ་འཁོར་དེའི་བབས་ཚུགས་ཐ་མ་ཀ་ཤི་སྨྲིར་རྒྱལ་སྒོ་ཡིན་ཞིང་།དེར་སླེབས་དུས་ནམ་གསལ་ཟིན་པས།དེ་ནས་ངས་འཁོར་གསུམ་འཁོར་ལོ་ཞིག་གླས་ཏེ་བསམ་ཡས་གླིང་དུ་སོང་ནས་མགྲོན་ཁང་ཞིག་གླས།དེ་རྗེས་ཇ་ཞིག་འཐུང་བར་སོང་བས།དེར་གནས་ཆུང་རྡོ་རྗེ་སྒྲ་དབྱངས་གླིང་གི་སྐུ་ཞབས་ངོ་ཤེས་ཀྱང་མིང་མི་དྲན་པ་ཞིག་དང་མཇལ།མཉམ་དུ་ཇ་བཏུང་སྟེ་གླེང་མོལ་བྱས་པས།ཁོང་དོ་དགོང་ན་ནི་ཏལ་གྱི་བོད་མིའི་སྡོད་སྒར་དུ་འགྲོ་མཁན་ཡིན་པས་ད་ལྟ་མགྲོན་ཁང་གླ་དགོས་མིན་ཐེ་ཚོམ་ངང་ཡོད་ཟེར།ངས་དེ་ལྟར་ན་ཁྱེད་རང་མགྲོན་ཁང་གླ་མི་དགོས།ང་ལ་ཁང་མིག་གཅིག་ཡོད།དེར་ཉལ་ཁྲི་གཉིས་འདུག་པས་ངལ་གསོ་བར་ཕེབས་ཞེས་ཞུས་པ་ལྟར་ངེད་གཉིས་དེར་སོང་ནས་ཆུ་ཚོད་གཉིས་ལྷག་རིང་ཉལ་སྟེ་ངལ་གསོ་བྱས།